الیم سینیردی. بو نه ایش ایدی گؤردوم؟ یازیق قیز منه نه پیسلیک ائله میشدی. گلمیشدی داوالاریمی وئرسین. بیلمیرم نه اولدو، یوموروغوم گلدی اوزونه. هامیسی دا سنین ایشیندیر. یولداش دئییلسن کی، اولوبسان جانیمین قَنیمی. جئیران بس دئییلدی، بو قیزین دا اوزونو بو گونه سالدیم؟… دوغرودان، نئچه واختدیر جئیرانـدان خبریم یوخدو. آییلماسا، هارانین تورپاغینی باشیما تؤکه جه یَم؟ یازیق منیم ائویمده بیر گون گؤرمه دی. اوللر من تئی جبهه ده ایدیم، سونرا دا بو جور اولوب قالدیم الینده. ننه مین اوزَرلیییندن دوکتورلارین داوا – درمانی دا اثر ائله مه دی. گوللـه لرین سسی باشیمدا قالدی. عراقلی هواپیمالار یئنه بئینیمده ویراژ وئردیلر. جنگدن سونرا دا ائویمیزده گولـله سسی گلیردی. توللادیغیم آر.پی.جیلر عراقلی تانکلارینی بیر – بیر پارتلادیردی. جئیراندان سونرا هئچ کس یان – یؤره مه دولانمیردی. “جواد”ی دا قویموردو چوخ سس سالسین. لازیم اولان شئیلری اؤزو آلیردی. منه گؤره چوخ قوناقلیقلاردان، تویلاردان واز کئچیب قالیردی ائوده. داوا – درمانیمی واختیندا یئتیریب، پالتارلاریمی یویوب، ایسته دیییم غذانی پیشیریردی. واخت اولاندا بؤیرومده اوتوروب منی دیندیریب دانیشدیریردی. اونا گؤره ده بیلمه دیم جواد هاچان بؤیودو. اؤزونو اودا سویا ووروردو، هئچ کیم اینجیمه سین دئیه. آنجاق من اونون قَدرینی بیلمه دیم. جوادیلن سؤزوم اولاندا، منی دانلاییب دئییردی: اونیلن باش باشا وئریب اؤزووو ناراحات ائلمه، جاواندیر. مگر اؤزون جاوان دئییلدین؟ قوی نه دئییر دئسین. اوزووه گَتیرمه. هر نه دئییر جوابینی وئرمه. بیلیرم اوره یینده هئچ زاد یوخدور، بالاندی، اونو چوخ ایسته ییرسن. هر نه باشینداکی گوللـه نین ایشیدیر. بیلدین؟ سنی دئییردی. ائله بیل بیلیرمیش سن بیر گون هر نه یی قاتاجاقسان بیر – بیرینه. همیشه بالاجا بیر سسنن حالیم خاراب اولاردی. اوندا، قالاردی کناردا. من حالیمی بیلمَزدیم. قان گؤزومو توتاردی. الیمه گلن هر شئیی توللاردیم دوشمنین اوسته. بوشقابدان توتوب رادیو، و آلاهی (آیری) شئییلر. اؤزومه گلندن سونرا سینیق وساییلی گؤروب اؤزومدن آجیغیم گلَردی. بئله واختلار جئیران ائوی تمیزله ییب دئیه ردی: جانین ساغ اولسون، عئیبی یوخدو.
یازیق آرواد! یاخشی زحمتلرینین جوابینی وئردیم. کئش الیم چولاق اولایدی. جئیران قاباغا گلیب مننن جوادین آراسیندا قالماسایدی، بلکه ده بو جور اولمازدی. قویسایدی من او اوشاغی باشا سالام، بئله اولمازدی. اؤزون کی بیلیرسن، من سسدن اینجیییرم. جواد دا او گون ضبطین آخیر خودونو وئرمیشدی. یئنه ائودن گولـله سسی گلدی. اوره ییم چیرپیندی، اوزوم آلوولاندی، باشیمداکی نبض دؤیونمه یه باشلادی. جئیران گلدی قاباغیما، دئدی: موراد! منه گؤره باغیشلا… ایندی آزالدار…
گوللـه لریلن خومپارالارین گورولتوسوندا اونون سسینین قالانینی ائشیتمه دیم. جئیران قاباغیمدان چکیلمه دی، اونو بیر قیراغا ایته له ییب جوادی شاپالاقلادیم. جوادین قیشقیراغیندان جئیرانین حالدان گئتمه یینی باشا دوشدوم. باشی دَیمیشدی دیوارا. اؤزومه گَلدیییمده بیماریستاندایدیم. جئیران آی.سی.یوـدا. دوکتور دئدی: جئیرانین بئینی خونریزی ائله ییب کُمایا گئدیب. اونون توختاماغی دا قالیب آللاها.
بو سؤزو ائشیدندن سونرا بیلدیم باشیما نه گلیب. او گوندن سونرا جواد اؤزگه آدام کیمی منیلن کئچینیردی. داها اوزومه باخیب منیلن دانیشمیردی. هر گون بیماریستانا باش چکیردی. نه قدَه ر دئدیم اؤز اَلیمده دئییلدی، اینانمادی. قاپینی چیرپیب ائودن چیخیردی. من قالیردیم، دام – دیوارلارنان. بیر ده سن. یادیمدان چیخیردی داوالاریمین آتماغی. آخی جئیران یوخ ایدی؛ کیم واختینی یادیما سالاجاقدیر یا داوالاری بیر لیوان سو ایله وئره جکدی الیمه.
جئیران کُمایا گئدندن بَری منیم ده حالیم یاوالاشدی. اؤزوم آسایشگاها گلمه ییمی ایسته دیم. بونو جوادا دئدیم. بیلیرسن اورَییم نه ایسته ییر؟ توختاییب، گئده م جئیرانی گؤرمه یه. جورلاندیییمی اؤزوم اونا دئیه م… آنجاق بیلمیرم منی باغیشلایاجاق یا یوخ. دونن او بیری اوتاقداکیلارین بیری اؤزونو اؤلدوردو. اوشاقلار دئییرلر، پرستارلارین گؤزوندن ایراق اؤزونو اوتاغینین ائیوانیندان آتیبدی یئره. بلکه ده یاخشی ایشی او گؤروبدو. اؤزونو راحاتلادی، دوز دئمیرم؟! من ده بو ایشی گؤرسَم، سنین الیندن قورتاررام. جئیرانیلن جواد دا دینجه لرلر. بورداکی دوکتورلار، پرستارلار دا. گؤره سن خانیم پرستارین اوزو جورلاندی؟ اینانما، جورلانسا دا، اوره ییندن چیخماز. قولاق آس، ائله بیل آیاق سسی گلیر. خانیم پرستارین سسیدیر. یئنه داوالاریمی گتیریبدیر. من گئتدیم ملَفه نین آلتینا. آخی اوزونه باخماغا اوزوم گلمیر.
فرانک انصاری
اولین نفری باشید که نظر میدهید!
عزیزان علاقه مند به دریافت مرتب روزنامه ساقی آذربایجان از طریق پست می توانند با دفتر روزنامه تماس حاصل نموده و یا به سامانه پیام کوتاه روزنامه پیامک بفرستند.
اشتراک یکساله: 340 هزار تومان
اشتراک شش ماهه: 170 هزار تومان
ضمنا هزینه بسته بندی و ارسال از طریق پست بر عهده روزنامه می باشد.
برای عضویت در خبرنامه پیامکی، اطلاعات خود را وارد کنید
از مسئولین محترم استان که وعده های آنان در این ستون پیگیری گردیده خواهشمند است توضیحات خود را در خصوص علل عدم تحقق وعده های داده شده جهت اطلاع شهروندان محترم و تنویر افکار عمومی به دفتر روزنامه ساقی ارسال فرمایند.
azb_Arab azb_Arab azb_Arab azb_Arab azb_Arab pes_Arab pes_Arab pes_Arab pes_Arab pes_Arab prs_Arab pes_Arab pes_Arab